Podľa predkladateľa, ministra vnútra Roberta Kaliňáka, novela zosúlaďuje úpravu referenda so zákonom o voľbách do parlamentu. Referendum bude podľa novely, rovnako, ako voľby v jeden deň - vždy v sobotu - a hlasovať v ňom budú môcť aj slovenskí občania s trvalým pobytom v zahraničí, ak budú v čase referenda na Slovensku a preukážu sa pasom. Ak bude chcieť občan bez trvalého pobytu hlasovať v referende, okrsková komisia ho dopíše do zoznamu voličov a zapíše mu voľbu v pase. Novela upravuje spôsob vydávania hlasovacích preukazov pre voličov, ktorí nemôžu hlasovať vo svojom okrsku. Žiadosť o hlasovací preukaz podá volič osobne alebo prostredníctvom splnomocnenej osoby v úradných hodinách obce. O vydanie hlasovacieho preukazu môže požiadať najneskôr dva dni pred konaním referenda, obec ho vydá v deň podania žiadosti. O vydaných hlasovacích preukazoch bude viesť evidenciu. Obciam novela ustanovuje povinnosť zaslať každému oprávnenému občanovi najneskôr 25 dní pred konaním referenda informáciu o mieste, čase a spôsobe konania referenda.
Novela mala podľa pôvodného návrhu zmeniť aj zákon o voľbách do Národnej rady SR tak, aby mohli voliť aj osoby vo výkone trestu. Na základe pozmeňujúceho návrhu poslanca KDH Daniela Lipšica parlament rozhodol ponechať súčasný stav a aktívne i pasívne volebné právo im nepriznať.
Zákon bude účinný od 1. júna 2007.